ผู้ถือหุ้น DDD ไฟเขียวปันผล 50 สต. เคาะจ่าย 10 พ.ค.นี้
ผู้ถือหุ้น DDD อนุมัติจ่ายปันผล 0.50 บาทต่อหุ้น เตรียมจ่ายปันผลในวันที่ 10 พ.ค. 2564 พร้อมตั้งเป้ารายได้ปี 2564 เติบโต 25-30% พร้อมลุยเปิดตัวผลิตภัณฑ์ใหม่อย่างต่อเนื่อง
28 เม.ย. 2564

นางสาวนันทวรรณ สุวรรณเดช ประธานเจ้าหน้าที่บริหาร บริษัท ดู เดย์ ดรีม จำกัด (มหาชน) หรือ DDD ผู้ผลิตและจำหน่ายผลิตภัณฑ์สเนลไวท์ อุปกรณ์ตกแต่งทรงผมเลอซาช่าและยาสีฟันสปาร์คเคิล เปิดเผยว่า ที่ประชุมสามัญผู้ถือหุ้นประจำปี 2564 มีมติอนุมัติให้จัดสรรกำไรจากผลการดำเนินงานปี 2563 โดยจ่ายปันผลในอัตราหุ้นละ 0.50 บาทต่อหุ้น และบริษัทมีกำหนดจ่ายปันผลในวันที่ 10 พ.ค. 2564
ขณะที่ในปี 2564 บริษัทตั้งเป้ารายได้จากการขายเติบโต 25-30% จากปี 2563 ที่มีรายได้จากการขายอยู่ที่ 1,000 ล้านบาท เนื่องจากบริษัทมีการวางแผนที่ออกสินค้าใหม่ที่เน้นนวัตกรรมและตอบโจทย์การใช้งานของผู้บริโภคในกลุ่มผลิตภัณฑ์บำรุงผิวและดูแลสุขภาพอย่างต่อเนื่องเพื่อการขยายตลาดการจำหน่ายสินค้าที่ครอบคลุมกลุ่มผู้บริโภคโดยเฉพาะตลาดในประเทศและประเทศฟิลิปปินส์
ทั้งนี้บริษัทได้มีการวางแผนปรับกลยุทธ์การดำเนินงานและแผนการตลาดให้สอดคล้องกับสภาวะเศรษฐกิจ เพื่อช่วยลดความเสี่ยงและผลกระทบจากสถานการณ์การแพร่ระบาดของเชื้อไวรัสโควิด-19 ทำให้บริษัทสามารถดำเนินธุรกิจได้อย่างยั่งยืน เพื่อมุ่งเน้นการจำหน่ายสินค้าที่ตรงตามความต้องการของผู้บริโภค ผ่านการกระจายสินค้าที่ครอบคลุมมากขึ้น และบริษัทยังได้ปรับกลยุทธ์ทางการตลาดที่เน้นการจำหน่ายและการสื่อสารผ่านช่องทางออนไลน์เพื่อเพิ่มฐานลูกค้าใหม่ ให้มากขึ้น
พร้อมกันนี้บริษัทยังได้มีการเตรียมความพร้อมในการกระจายสินค้า โดยในขณะนี้บริษัทได้เป็นพันธมิตรกับ DKSH ผู้นำด้านการกระจายสินค้า ที่มีเครือข่ายการกระจายสินค้าครอบคลุมและมีประสบการณ์มาอย่างยาวนาน พร้อมทั้งยังมีการเพิ่มช่องทางการขายผ่าน Social Media และ Telesales เพื่อเพิ่มช่องทางการรับรู้ผลิตภัณฑ์ใหม่ๆของบริษัท และยังเป็นการเข้าถึงลูกค้าอีกทางหนึ่งด้วย